|  |
| --- |
| **Kőszegi Közös Önkormányzati Hivatal**  **Igazgatási Osztály**  **9730 Kőszeg, Jurisics tér 8.** |

|  |  |  |  |
| --- | --- | --- | --- |
| **Ügyiratszám:**  **Ügyintéző:**  **Telefon:** | **K/723-17/2022.** | **Tárgy:** | Kőszeg Város Önkormányzata Képviselő-testületének Kulturális, Oktatási, Szociális, Egészségügyi  és Sport Bizottsága jegyzőkönyve |

**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

**J E G Y Z Ő K Ö N Y V**

Készült **2022. december 08-án 9.30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Keszei Balázs, Csiki István, Dr. Koczor Gábor és Molnár Zoltán bizottsági tagok
* Básthy Béla polgármester,
* Terplán Zoltán alpolgármester,
* Dr. Zalán Gábor jegyző,
* Dr. Nagy Edina aljegyző,
* Dr. Dömötör Ramóna osztályvezető-helyettes,
* Németh Ildikó osztályvezető,
* Pócza István Zoltán intézményvezető,
* Rezner Hajnalka,
* Bánhegyi Adrienn,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Gelencsér Attila és Velkyné Ball Andrea igazoltan távol vannak. **Fekete-Pataki Edit** bizottsági elnök megállapítja, hogy a bizottság **5 fővel határozatképes.**

Szavazásra bocsájtja a napirendet, amit a bizottság 5 igen szavazattal elfogad.

**Fekete-Pataki Edit** bizottsági elnök kéri a 2. napirendi pontban szereplő 2023. évi rendezvénynaptár elnevezésű napirendi pont az 1. napirendi pontként kerüljön megtárgyalásra, Pócza István Zoltán intézményvezető munkahelyi elfoglaltságai miatt. **Fekete-Pataki Edit** kéri a fizető parkolók működésének és igénybevételének rendjéről szóló 16/2015. (VI. 26.) önkormányzati rendelet módosításának tárgyalását a **8. napirendi pontban történő felvételre.**

**Fekete-Pataki Edit** szavazásra bocsátja a módosított napirendet, amit a bizottság egyhangúlag, **5 igen** szavazattal elfogad.

**N A P I R E N D:**

1. A 2023. évi rendezvénynaptár

Előterjesztő: Pócza Zoltán igazgató

1. Beszámoló Kőszeg város külkapcsolatainak alakulásáról

Előterjesztő: dr. Mátrai István, a Kőszegi Testvérvárosi Egyesület elnöke

1. Jumpplus Ugrókötél Akadémia Egyesülettel kötendő feladatátvállalási megállapodás jóváhagyása

Előterjesztő: Básthy Béla polgármester

1. Házi gyermekorvosi feladatok ellátására vonatkozó szerződés jóváhagyása

Előadó a polgármester nevében: Dr. Dömötör Ramóna igazgatási osztályvezető-helyettes

1. A MEDIOCRITAS Humán Kft. felnőtt háziorvosi feladatok ellátására vonatkozó feladatellátási szerződésének módosítása

Előadó a polgármester nevében: Dr. Dömötör Ramóna igazgatási osztályvezető-helyettes

1. A Kőszegi Városi Múzeum, Könyvtár és Levéltár intézményvezetői pályázati felhívásának jóváhagyása

Előadó a polgármester nevében: Dr. Dömötör Ramóna igazgatási osztályvezető-helyettes

1. Helyi Esélyegyenlőségi Program felülvizsgálata

Előadó a polgármester nevében: Dr. Dömötör Ramóna igazgatási osztályvezető-helyettes

1. Fizető parkolók működésének és igénybevételének rendjéről szóló 16/2015. (VI. 26.) önkormányzati rendelet módosítása

Előadó a polgármester nevében: Németh Ildikó osztályvezető

1. **napirendi pont**

**A 2023. évi rendezvénynaptár**

**Előterjesztő: Pócza István Zoltán igazgató**

**Pócza István Zoltán** röviden ismerteti az előterjesztést. Kiemeli, hogy a rendezvénynaptár folyamatosan változó, folyamatosan pulzáló eseménysor, melynek az a célja, hogy elkerülhető legyen a programok ütközése. A báli szezon egyelőre üresen maradt, melyet röviden indokol. Ezt követően kiemelésre kerülnek a főbb rendezvények. Arra törekszenek, hogy minden hétvégén legyen egy-egy rendezvény, elsősorban turisztikai szempontok miatt. Megköszöni azoknak, akik az időpontokkal kapcsolatban visszajeleztek. Elmondja, hogy helyhiány miatt előre láthatóan a Concordia Bált nem tudják megrendezni. Kéri, hogy amennyiben lesznek új időpontokról van bárkinek tudomása, az küldje át egy részletes rövid leírással, akár kép csatolással, hogy a honlapra felkerülhessenek.

**Terplán Zoltán:** egy-két hely tekintetében nincsenek helyszínek megnevezve, ennek oka a terem fűtési problémái miatt alakult így?

**Pócza István Zoltán** igennel válaszol.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag **5 igen** szavazattal elfogad.

*A bizottság az alábbi határozatot hozza:*

**100/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a 2023. évi rendezvénynaptárt fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló Kőszeg város külkapcsolatainak alakulásáról**

**Előterjesztő: dr. Mátrai István, a Kőszegi Testvérvárosi Egyesület elnöke**

**Dr. Mártai István képviseletében Rezner Hajnalka** röviden ismerteti az előterjesztést. Elmondja, hogy a beszámoló azért is indokolt, mivel az előző két évben ilyen beszámolóra a Covid járvány miatt nem kerülhetett sor. A külkapcsolatok nagy vonalakban 4 területen valósulnak meg. Kiemeli, hogy a testvérvárosi kapcsolatok ápolását – mint a legtöbb településen – nehezíti az anyagi források hiánya, és a nyelvtudással rendelkező, az aktív munkába bevonható önkéntesek hiánya. Emellett nehézséget jelent az is, hogy a fiatalok nem maradnak Kőszegen, aktív tevékenységük szinte csak a középiskolás korra korlátozódik. Megemlítésre kerülnek az aktív országok, a hazai és nemzetközi források, pályázatok, a Balog Iskola előtt található Európa park, melyet a jövőben szeretnének kibővíteni. Jövőbeni terveik az egyesület tagságának bővítése, tagok toborzása, minél több nyelvtudással rendelkező diák bevonása.

**Csiki István** elmondja, december 08. napja van, Kiss Jánosra emlékeznek, a feladatok meghatározásában aktuális lehetne a kezdeményezés a határon túli kapcsolatok erősítésére. Támogatná Segesvár és Erdőszentgyörgy településekkel való kapcsolattartást, mivel ezt hiányolja. Javasolja az egyesületnek, egy facebook oldal vagy akár egy honlap létrehozását, az jelentősen megkönnyítené az ismeretség növelését.

**Keszei Balázs** szintén örülne Erdőszentgyörgy településsel való kapcsolattartásnak. Sajnos azonban már Celldömölkkel testvérváros, úgy gondolja, hogy egy ilyen közeli város esetében ez nem túl szerencsés.

**Terplán Zoltán** megjegyzi, hogy a városba vezető utak melletti néhol már megtépázott táblák is csak Vaihingen an der Enz-t, Mödlinget és Senjt sorolják fel, úgy gondolja ezt ki lehetne bővíteniSzenc és Nyitragerencsér feltüntetésével. Érdeklődik, hogy a szlovéniai Škofja Loka által koordinált ACTAGE nevű projekttel kapcsolatban a fiatalok és idősek kapcsolatának erősítésével kapcsolatban mire jutottak.

**Rezner Hajnalka** elmondja, a projekt összegzését, a találkozók tartalmát egyrészt a város honlapján lehet olvasni, másrészt a projekt honlapja (jfs.si) tartalmazza a projekttalálkozók során előadott bemutatókat.

**Fekete-Pataki Edit** egyetért azzal, hogy keveset hallani az egyesület működéséről,a tevékenységük kevésbé ismert az embereknek. Támogatná, ha a facebook-on is létrehoznának egy oldalt, mivel kevés információ áll rendelkezésre az Egyesület működéséről.

**Rezner Hajnalka** elmondja, hogy Dr. Mártai István elnökkel ez már szóba került, de az a gond, hogy kevesen vannak tagok, így nem tudják biztosítani, hogy állandóan friss tartalommal legyen feltöltve az oldal.

**Fekete-Pataki Edit** érdeklődik, hogy itt az önkormányzattól van-e esetleg valaki, aki kapcsolatban áll az egyesülettel? Sajnos van, hogy információ hiányában egyoldalúvá válik a kapcsolattartás.

**Rezner Hajnalka** úgy tudja, hogy Scheer Uwe az, aki a kapcsolatokért felelős.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**101/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város külkapcsolatairól szóló beszámolót fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Rezner Hajnalka 9.55 órakor távozik.**

1. **napirendi pont**

**Jumpplus Ugrókötél Akadémia Egyesülettel kötendő feladatátvállalási megállapodás jóváhagyása**

**Előterjesztő: Básthy Béla polgármester**

Básthy Béla polgármester nevében **Bánhegyi Adrienn** röviden ismerteti az egyesület megalakulásának történetét, működését, bevételeit. Kiemeli, hogy a jövőben is igyekszik az Egyesület minden lehetőséget kihasználni, ami a gyerekek fejlődését szolgálja és minél több olyan tapasztalatot átadni, ami a Kőszeg és Kőszeg környéki fiatalok sportolását, egészséges életmódra való nevelését segíti. Röviden ismerteti a korosztályokat, tagjainak számát, a felnőt korosztály részére a lehetőségeket és az egyesület hosszú távú céljait. Kiemeli, hogy a környékbeli kis településeket is próbálják bevonni, valamint kapcsolatban vannak a Magyar Diák-, illetve Szabadidő Sportszövetséggel, akik bevonják a fiatal generációt a különböző rendezvényekbe.

**Fekete-Pataki Edit** megkérdezi, hogy van-e olyan pályázat amelyen rész tudnak venni.

**Bánhegyi Adrienn** igennel válaszol. Az Erasmus pluszos pályázat, mely kifejezetten egyesületekre vonatkozik, vannak további lehetőségek, melyek még nincsenek kihasználva. Az első évben a létszám bővítésre fokuszáltak.

**Csiki István** tudni szeretné, hogy a közel 100 fő az kőszegi vagy Kőszeg környékbeli gyermekből tevődik össze?

**Bánhegyi Adrienn** elmondja, hogyaz arány az alábbiak szerint tevődik össze, 70%-a kőszegi gyermek a fennmaradó 30% a környékbeli falvakból érkezik, Lukácsházáról és Sopronkövesdről. Nagy az igény, hogy minél több településen tartsanak edzéseket, azonban sajnálatosan edző hiányában szenvednek, de az egyetemi és főiskolára járó diákoknak biztosítják a továbbképzéseket, az edzőképzéseket, mellyel tudják az egyesület létszámát növelni. Ezt követően röviden ismerteti a felnőtt csoportokat.

**Fekete-Pataki Edit** kéri, hogy több rendezvényen vegyen részt az Egyesület.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**102/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Jumpplus Ugrókötél Akadémia Egyesület (9730 Kőszeg, Kastélykert lakópark 4.4, , adószám: 19302757-1-18, nyilvántartási szám: 18-02-0200861, képviseli: Plechl Tibor István elnök) kötendő Feladatátvállalási megállapodást a mellékletben szereplő tartalommal hagyja jóvá, és hatalmazza fel a polgármestert a megállapodás aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Házi gyermekorvosi feladatok ellátására vonatkozó szerződés jóváhagyása**

**Előadó a polgármester nevében: Dr. Dömötör Ramóna igazgatási osztályvezető-helyettes**

**Dr. Dömötör Ramóna** elmondja, hogy2022. január 1-jétől Kőszeg Város Önkormányzata kapta meg határozatlan időre az 1. és a 2. számú házi gyermekorvosi körzetre a működési engedélyt. A gyermekorvosi alapellátással összefüggő feladatokat 2022. december 31-ig helyettesítéssel a Dr. Izer és társa Kft.-vel, a BABY HELP Bt.-vel és a SAVANEST Kft.–vel kötött szerződésben foglaltak szerint látjuk el. Előzetes egyeztetés alapján dr. Izer Ildikó és dr. Szalados Katalin a továbbiakban nem kívánják ellátni a helyettesítést, azonban a SAVANEST Kft. továbbra is vállalja 2023. május 31-ig a gyermekorvosi helyettesítés megoldását, több orvos bevonásával, melyet röviden ismertet. Megköszöni a figyelmet.

**Dr. Koczor Gábor** örül a megoldásnak, hogy vállalják a rendelést még így is, hogy minden nap más orvos láttja el a feladatokat. Érdeklődik, hogy a nyarat mért nem vállalták el?

**Dr. Nagy Edina** elmondja, hogy a nyári szabadságok tervezése miatt egyelőre nem tudják vállalni, azonban kiemeli, hogy nem a szándék hiánya miatt.

**Dr. Koczor Gábor** tájékozódik, hogy van-e kilátásban érdeklődő.

**Dr. Dömötör Ramóna** igennel válaszol.

Ezt követően rövid átbeszélésre kerül:

* a módosító terveket az 1997. évi CLIV. törvény az egészségügyről,
* aggályok arra vonatkozóan, hogy minden nap más orvos fog rendelni, a lakosság hozzáállása ehhez a helyzethez
* asszisztensek munkája,
* a több orvos helyettesítésének pozitívumai,
* a praxis felmondásának ideje,
* a védőoltások megoldása,
* a SAVANEST Kft. –ről érkezett pozitív visszajelzések,
* orvosi ügyelet jövője,
* körzethatárok jövőbeni esetleges alakulásának lehetőségei.

A bizottság tagjai egyhangúlag egyetértettek azzal, hogy ez egy szükség megoldás, melynek örülnek.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**103/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város Önkormányzata, valamint a SAVANEST Kft. között kötendő, a házi gyermekorvosi feladatok helyettesítéssel történő ellátásáról szóló szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A MEDIOCRITAS Humán Kft. felnőtt háziorvosi feladatok ellátására vonatkozó feladatellátási szerződésének módosítása**

**Előadó a polgármester nevében: Dr. Dömötör Ramóna igazgatási osztályvezető-helyettes**

**Dr. Dömötör Ramóna** elmondja, hogy Dr. Prugberger-Németh Lilla Kőszeg 4. számú felnőtt körzetének háziorvosa azzal a kéréssel kereste meg a Kőszegi Közös Önkormányzati Hivatal Igazgatási Osztályát, hogy a rendelési idő az alábbiak szerint változzon: péntek: 12.30-17.00 óra helyett 08.30-13.00 óra. Kiemeli, hogy a többi napokon maradna a korábbi rendelési idő.

**Dr. Koczor Gábor** hozzáfűzi, hogy egyrészt aggály, hogy pénteken délután már nem lesz rendelés. Ugyanakkor megvilágítja a másik oldalát a dolognak, hogy a doktor úr is rendelt éveken át pénteken délután, azonban ezzel az a probléma, hogy pénteken délután már senkit nem lehet elérni az ambulanciákon. A sürgősen megoldandó akut problémás beteg esetében pénteken délután már a szakrendelésre nem tudja beutalni a beteget, míg délelőtt még lehetséges.

**Fekete-Pataki Edit** aggálya, hogy minden orvos délelőtt rendel, a váró zsúfoltságig megtelhet.

Ezt követően rövid átbeszélésre kerül a beteg irányító rendszer működésé és előnyei.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**104/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy 2023. január 1-i hatállyal a közte és a MEDIOCRITAS Humán Kft. között létrejött, módosításokkal egységes szerkezetbe foglalt feladat-ellátási szerződést a melléklet szerinti módosítását hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Kőszegi Városi Múzeum, Könyvtár és Levéltár intézményvezetői pályázati felhívásának jóváhagyása**

**Előadó a polgármester nevében: Dr. Dömötör Ramóna igazgatási osztályvezető-helyettes**

**Dr. Dömötör Ramóna** elmondja, hogy aKőszeg Város Önkormányzata fenntartásában működő Kőszegi Városi Múzeum, Könyvtár és Levéltár intézményvezetőjének intézményvezetői munkakörére vonatkozó határozott idejű munkaszerződése 2023. május 31-én lejár, így az intézményvezetői munkakörre szükséges pályázatot kiírni. Ezt követően ismerteti az előterjesztést. A kiírás szempontjai a jogszabályban előírtak szerint történt, az intézményvezetői munkakörére beérkezett pályázatok véleményezésére eseti Bizottságot szükséges létrehozni, melyet röviden ismertet. Megköszöni a figyelmet.

**Fekete-Pataki Edit** érdeklődik, hogy Révész József a jelenlegi igazgató a jövőre nézve fog-e pályázni.

**Dr. Dömötör Ramóna** elmondja, hogy ezzel kapcsolatban nincsenek információi.

Ezt követően rövid átbeszélésre került a munkakör betöltésének feltételei és a munkakör időtartama.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**105/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Városi Múzeum, Könyvtár és Levéltár intézményvezetői munkakörére szóló pályázati felhívást a melléklet szerinti tartalommal fogadja el és a közzétételhez ennek megfelelően járuljon hozzá.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **5 igen** szavazattal elfogad.

*A bizottság az alábbi határozatot hozza:*

**106/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Városi Múzeum, Könyvtár és Levéltár intézményvezetői munkakörére beérkezett pályázatok véleményezésére eseti Bizottságot hozzon létre, amelynek tagjául kérje fel Dr. Csapláros Andrea a magyar vidéki múzeumok szövetségének elnökét, Fröhlich Alexandrát, a Kőszegi Városi Múzeum, Könyvtár és Levéltár üzemi tanácsának képviselőjét, Dr. Zalán Gábort, a Kőszegi Közös Önkormányzati Hivatal Jegyzőjét, valamint Fekete-Pataki Editet, Kőszeg Város Önkormányzata Kulturális, Oktatási, Szociális, Egészségügyi és Sport Bizottságának elnökét.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Helyi Esélyegyenlőségi Program felülvizsgálata**

**Előadó a polgármester nevében: Dr. Dömötör Ramóna igazgatási osztályvezető-helyettes**

**Csiki István 10.25 órakor elhagyja a termet.**

**Dr. Dömötör Ramóna** elmondja, hogy Kőszeg Város Önkormányzatának Képviselő-testülete 2018. december 20-án elfogadta a 2018-2023 időszakra szóló Helyi Esélyegyenlőségi Programot (a továbbiakban: HEP). A jelenlegi HEP-et célszerű csak a legindokoltabb módosításokkal elfogadni, annak érdekében, hogy az elfogadott intézkedési terv tevékenységei megvalósuljanak, és az eredmények értékelhetőek legyenek. A 2023. évben pedig egy teljesen új HEP-et kell készíteni. Voltak megvalósult intézkedések, voltak módosítások, melyeket röviden ismertet.

**Keszei Balázs** hivatkozik a 28. oldalra, melyek az iskolákat érinti. Az önkormányzat együttműködési megállapodást kötött adott intézményekkel. Ezeket az intézményeket az akkori nevükön kell szerepeltetni? Kőszegi Tankerület nincsen. Jelzi, hogy a középfokú iskolák neve is megváltozott.

**Dr. Dömötör Ramóna** elmondja, amennyiben az együttműködési megállapodás az akkori intézménnyel köttetett, akkor igen. Most csak a kötelező tartalmi elemek kerültek módosításra. A jövőben egy teljesen új HEP fog készülni. Lesznek fórumok, ahol átbeszélésre kerülnek az aktualitások.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **4 igen** szavazattal elfogad.

*A bizottság az alábbi határozatot hozza:*

**107/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város Önkormányzata Helyi Esélyegyenlőségi Programjának felülvizsgálatát a melléklet szerinti változtatásokkal fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Csiki István 10.35 órakor visszaérkezik a terembe.**

1. **napirendi pont**

**Fizető parkolók működésének és igénybevételének rendjéről szóló 16/2015. (VI. 26.) önkormányzati rendelet módosítása**

**Előadó a polgármester nevében: Németh Ildikó osztályvezető**

**Németh Ildikó** elmondja, hogy a Kőszegi Városüzemeltető Kft. 2022. évi tájékoztatása és észrevételei nyomán felmerült a fizető parkolók működésének és igénybevételének rendjéről szóló 16/2015. (VI. 26.) önkormányzati rendelet módosításának szükségessége, a díjköteles várakozási területek besorolása, illetve a parkolójegy és bérletdíjak emelése. Röviden ismerteti a jelenleg három díjköteles várakozási területet. Az övezeti besorolások újragondolása során megvizsgálták a rendelkezésre álló jegykiadó automaták számát, az egyes útszakaszok megközelíthetőségét, forgalmát, illetve, hogy milyen céllal veszik igénybe azokat a gépjárművel közlekedők, továbbá figyelembe vették, hogy a történelmi belvárosba történő behajtás engedélyhez kötött. A módosítás következtében két övezet megtartása, I. (piros) és II. (sárga) javasolt, melyet részletesen ismertet. Ezt követően ismerteti a parkolási díjak változásait. A Brenner-ház udvar vonatkozásában javasolják a díjfizetés alóli mentességek megszüntetését a bérleti díj emelkedése okán. Javasolják a kizárólagos parkolóhasználatra vonatkozó rendelkezések hatályon kívül helyezését kihasználatlanság miatt. Továbbá javasolják a pótdíj 50 %-ának megfizetése alóli mentesülésre vonatkozó rendelkezés hatályon kívül helyezését tekintettel arra, hogy ez a lehetőség nagyobb kedvezménnyel járt eddig a várakozási díjat meg nem fizetők részére, mint amekkora visszatartó erőt a pótdíj-fizetési kötelezettség jelent. Végezetül ismerteti a lakossági kérés alapján bevont utcákat, a Gyöngyös utcát a Pék utcát és a Táncsics M. utcát, valamint a további parkoló órák beszerzését.

**Molnár Zoltán** érdeklődik, hogy mennyi plusz pénzzel lehetne számolni a módosítás következtében?

**Németh Ildikó** ismerteti a bevételeket. A beszámoló alapján az automatákból származó bevétel 6,8 millióvolt, a mobil parkolásból közel 3,7 millió forint bevétel származott.Azonban az összes bevétel (bérletekkel) az 16.248.000 Ft. Ezt követően ismerteti a parkolóórák beszerzésének költségeit, az órák üzemeltetésének díjait.

**Dr. Koczor Gábor** úgy gondolja, nem azért van a parkolás szabályozása, hogy az haszonnal járjon, hanem hogy rend legyen a forgalomban, a városban.

**Bátshy Béla** úgy gondolja, hogy sok hasznot eddig nem termelt a parkolásból származó bevétel,ezután talán többet fog termelni. Kőszeg nem a vendégéjszakák városa, hanem a napi turista a sok. Úgy gondolja, hogy a város bevétele jóval kevesebb, mint a legtöbb városé. A cél, hogy a kőszegieket arra ösztönözzék, hogy a belvárosba jövetel miatt kevésbé használják az autóikat.

**Csiki István** érdeklődik, hogy a nagy forgalommal rendelkező Pék utca tekintetében volt-e lakossági igény, ami a II. övezetbe való bevonását eredményezte? Vagy ez saját koncepció eredményeként került az övezetbe?

**Németh Ildikó** elmondja, hogy erre vonatkozóan külön kérés nem érkezett, de mivel felújítások történtek a Coop melletti belső parkoló tekintetében, ezért tartották indokoltnak az övezetbe való besorolásra.

**Básthy Béla** ismerteti a Kiss János utcában levő forgalmi rendet. Mivel ez egy nem fizetős utca volt, ezért mindenki ott próbált ingyenesen parkolni. A Gyöngyös és Pék utcában is előfordult, hogy a fizetni nem kívánó parkoló személyek oda mentek parkolni, ezek az utcák a belváros szélén helyezkednek el. Sajnálatosan az is problémát okoz, hogy nem járnak be autóikkal a saját udvarukba és inkább az utcán parkolnak.

**Molnár Zoltán** egyetért a módosított övezetekkel, azonban Szombathelyen is bevezették az egész belvárosban a parkolást, mely az üzletpolitikára hátrányosan hat. Valószínűsíti, hogy a rendelet módosításának lesz visszhangja. Egyetért, hogy kevés a bevétel és valahonnan növelni szükséges. Nézve a másik oldalt, védve a Fő téri üzleteket, vállalkozásokat a minőségi üzletek érdeklődési körét, Szombathelyen például be is vezették, hogy hétvégén ne legyen fizető parkolás, így a Fő téri üzletek konkurenciává váltak a nagy bevásárló központoknak. Összegezve javasolja az emelést, de egy kedvezményt, hogy hétvégén, azaz a szombati napon ne kelljen fizetni, ezáltal adnak egy versenyzési lehetőséget a belvárosi üzleteknek.

**Básthy Béla** lát rációt ebben az elgondolásban. Lehetnek üzletek, melyeket hátrányosan érinthet ez a javaslat. 20 évre visszatekintve az üzletek változása nem a parkoló díjak miatt alakult ki. Úgy gondolja Kőszeg szerencsés, mert szép belvárossal rendelkezik, talán a felújítási időszakban lehetet elmondani, hogy üres volt a belváros, ezen kívül elmondható, hogy sokan látogatják. Polgármester úr kiemeli, hogy van az a kör, aki a minőséget keresi, ők a belvárosi üzleteket részesítik előnyben, ezeket az üzleteket ők tartják fent. Az élelmiszerboltok meg fognak maradni, mert van az a vevőkör, aki ott intézi teljes körű bevásárlását. Az üzletek érdekei, hogy az előttük elhelyezkedő parkolókon ne egy autó álljon ott egész nap. Ingyenes parkolás esetén az lenne a probléma, hogy órákig ott állna egy-egy autó. Nekik az érdekük, hogy legyen mozgás.

**Csiki István** hozzáfűzi, aki tud és teheti igen is parkoljon be a saját udvarába. Persze van jónéhány háztartás, ahol ez nem megoldható, mivel több autóval rendelkeznek. Vannak épületek, ahova nem lehet gépjárművel beállni, számukra a megoldás a kedvezményes bérlet. Amennyiben lenne egy koncepció az Árpád tér és Pék utca közlekedésének javítására, újra gondolására, akkor az a parkolási rend változásával járna.

**Keszei Balázsnak** tetszik Molnár Zoltán javaslata, azonban a Polgármester úr elmondása után kicsit elbizonytalanodott. Tetszik neki a szombati parkolási kötelezettség megszüntetése, azonban jó lenne elkerülni, hogy a parkoló helyeket indokolatlanul foglalják.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja **Molnár Zoltán javaslatát**, miszerint a szombati napon a parkolási díj törlésre kerüljön, a bizottság egyhangúlag, **5 igen** szavazattal elfogadja.

*A bizottság az alábbi határozatot hozza:*

**108/2022. (XII.08.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy fizető parkolók működésének és igénybevételének rendjéről szóló 16/2015. (VI. 26.) önkormányzati rendelet az alábbi módosítással fogadja el: a szombati napon a parkolási díj kerüljön törlésre.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Végezetül **Keszei Balázs** kéri, szorgalmazza az őszi levelek elszállításának javítását. Ősszel óriási mennyiségű lom gyűlik össze, ennek a megoldását kéri. Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 11.05 perckor berekeszti.

Kelt, mint az első oldalon.

Fekete-Pataki Edit

bizottsági elnök bizottsági tag